Folketing
2009-02-19

Det er jo derfor, at jeg ikke forstår det. Altså, hvis Venstre fulgte det princip, kunne jeg forstå argumentet. Så kunne jeg være uenig, når det gælder nogle af de mennesker, vi taler om her, men så kunne jeg forstå argumentationen. Men Venstre kræver ikke lighed for loven, når det gælder dem i toppen. Når det gælder ministre, der ikke overholder reglerne, går man jo ikke ind og siger: Her skal hammeren falde; her skal man straks have en ordentlig en oven i nøden af skattevæsenet, fordi man har brugt ministerbilen i lodret modstrid med reglerne, eller fordi man har været henne og bruge af skatteborgernes penge til private udgifter, eller fordi man er politichef og har boet ekstra på hotel på skatteborgernes regning, selv om det var privat. Der siger Venstre jo ikke, at der skal være lighed for loven, og at hammeren skal falde. Derfor forstår jeg simpelt hen ikke sammenhængen, og det er bare den, jeg spørger til. Jeg synes, at det er fair nok, hvis man har den holdning, men så må man også efterleve det. Jeg er uenig, når det gælder nogle af de her mennesker, men Venstre siger, at man vil efterleve princippet, men hvorfor gør man det så ikke?